정조 20년
丙辰十一月十九日辰時上御誠正閣大臣備局堂上引見入侍時右副承旨李羽晋假注書李弘謙事變假注書洪致榮記事官金景煥記注官金良倜右議政尹蓍東行上護軍鄭民始李柱國行兵曹判書鄭好仁行禮曹判書閔鍾顯刑曹判書李得臣行大護軍李敬懋李在學金載瓚戶曹判書李時秀行護軍徐有大李漢豊徐龍輔副校理尹悌東以次進伏訖蓍東曰日寒如此聖體若何上曰一樣矣蓍東曰連日臨殿勞動旣多寢睡水剌之節何如上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰古語云臘前三白驗豐年今年臘前之雪不啻爲三白今月爲來歲五月之對五月之雨澤周洽則可期秧苗之勃興嗣歲豐登推雪而知豫爲喜幸矣上曰近年以來喜雪之頻下未有如今番者爲民事果多幸矣蓍東曰平安監司狀啓以爲江界上土鎭之移設今旣順成七十餘間公廨一時創建而民不爲勞爭先赴役殆有庶民自來之意矣上曰其中形便雖不的知而民多地狹把守似在越邊便是有若無矣蓍東曰上土舊鎭處於要衝之地不可無防守故江界倅遣其邑校因本料窠權帶別將名號使往留防而亦不敢擅便論報備局故才以筵稟後更有知委之意題送而該倅之設施誠有意見矣上曰好矣自備局成送定式可也又敎曰江界素稱難治民俗極其强悍而此倅能有感化之效云行何德政而然乎蓍東曰該倅不但於設鎭一事善爲擧行今年蔘政亦爲無弊頗有律已之稱矣上曰該倅爲人素知眞實予甚嘉之矣蓍東曰聞其居家頗有行檢居官素稱律已勝於他人云矣上曰卿於七十之年獨任賢勞爲卿甚悶然今日望闕禮習儀原任大臣當爲押班故卿則使於日出後造朝矣何爲太早來會乎蓍東曰夜下傳敎中望闕禮習儀時之時字誤以時原任看之曉頭進政府聞李判府事之言始爲覺悟卽爲入來矣上曰文義之錯解易矣至於丈雪之丈字日前草記批答以壯雪書出豈成說乎蓍東曰永禧殿親享有命而雪寒如此經宵親祼誠切伏悶矣上曰予則本不畏寒何必過念乎但爲卿等地甚悶之矣蓍東曰群下之駿奔豈足軫於聖念乎又曰小歲在邇縟禮當請臣等擧切顒祝之誠始擬二十二日相率仰請以動駕相値將於二十四日爲之矣上曰群情則固然而頃日筵中已有下敎矣又敎曰今日賓對卽爲兩大臣地而大臣之乍免旋除則枚卜錄必以重卜書之不如初不許副一直行公故許免之敎欲爲收還於冬至臨時而勉出之矣李羽逵之疏出而予有思量者久矣言官之論大官無或爲怪而其言則全不稱停此亦近來舊染俗習中窺覘之一套也苟使言固是也則直斥衮闕猶且奬詡況恤於勤攻大臣而至於其疏論一大臣則曰事務全廢一大臣則曰臥閤調養侵斥兩相於筆之下若是無憚無乃謇諤之風勝於前人而然乎伊時欲爲嚴處而慮有言路閉塞之說故姑爲含忍歸之於無知妄作之科矣大抵列聖朝相傳心法予敢曰善繼善述而亦自有時措之義矣丙申以後不得不右賢左戚親接士夫而所謂親接之士夫未必是賢士反生無限之弊漸至奸賊之售計入而俯仰眉睫伺察幾微出則藉弄權柄誑惑人心壞亂世道以至末如何之境故昨春權裕疏後有一番大處分而疏辭之切中時病亦有由焉蓋於其時每對筵臣如二提學之起自久蟄者屢言其朝象之岌嶪不然則權裕何以知之權裕疏出後奸賊之計幾乎更作明義錄卿等亦何以知其詳也其後掃淸正値好機會而于今兩載有何一新之效乎惜乎朝廷之上岐路分貳如彼而有如彼之病如此而有如此之弊苟欲丕變汚習則必須得賢與共而才難之歎莫此時若也今若進用戚畹則便爲兩截之事戚畹旣不可用則一名中人亦豈可用乎不得不進用此時人而所謂近臣經傳則矇無見解史記則全不領略至如經綸事業朝政得失生民疾苦一不在意於斯五者旣無可語而頻繁召接何益之有且予非不念庸言庸行之謹而予之性稟或於辭氣之發不無太露之患輒致一番召接必有一番生弊近日之罕接此輩者職此故也是以予之看書之暇昨冬優於再昨年今冬又勝於昨年是豈少忽於躬勤庶務而然乎蓍東曰洞開重門史稱宋祖之宏豁規模凡於臣僚晉接之時辭氣之或露何妨之有乎上曰此與洞開重門之意不同矣蓍東曰聖上臨朝發歎憂勤如此此莫非今日朝廷有君無臣之致臣誠惶恧不知所達然而書曰股肱喜哉元首起哉百工熙哉蓋人主一心爲萬化之原晉晝三接周爰咨諏猶有未盡之慮伏願聖上深軫於萬化之原以正朝廷正百官則將見喜起之相須明良之益章豈不休哉苟以頻接臣僚慮或生弊反致筵臣之罕於召見則得非過憂之甚乎上曰頻接果無所益由今以往彌論保合之責不可他求一則曰大臣二則曰大臣予則端拱而已一委於卿等卿等須悉此意思所以對揚之道而矯救之責旣委於大臣則如羽逵者敢生敲撼之計乎所謂以言獲罪者一二人尤爲切痛予欲如律處分稍使知戢多般商量今姑閣置卿須宣布於朝紳此後則痛革舊染無敢更售也蓍東曰設置言官欲其詳論時政之得失糾察宰相之減否旣不合禁其獻替且如臣至愚無似者忝叨中書苟有言官豈可無言乎禁止之敎不敢奉承矣上曰卿等苟能體予至意孜孜於對揚之方使世道正而人心定舊染汚俗咸與維新以至於治成制定然後始可以導之使言勤攻闕失亦不晩矣至於廟謨之些小利否何暇毛擧以論於今之時乎蓍東曰備承聖敎欽仰至意而易曰聖人久於道而後能化成天下第觀近日朝象漸有轉移之效倘軫陶鎔之化咸囿悠久之域則舊染之汚自歸於日遷之科聖世之治允升於建極之休矣上曰建極何足比方化成亦豈容易乎傳所云琢磨切磋者必遇模稜堅硬而後乃可成器至若今世人品無非柔軟輕脆雖有良工何以下手乎又敎曰近日紀綱之壞損甚矣堂下官三牌不進係是法外而無難犯之種種無例之違傲莫非坐要非分之恩數若以處義歸重則自不知分義之隳損處義分義本非二事分義若伸則處義自伸處義若伸則分義亦自伸矣不知此個義理反以違傲爲高致朝廷之不尊實由於此等人矣且以向來宣召人事言之旣以軍銜召之欲見其人則在渠分義決不敢違傲而乃敢自處以山林尙不承膺如此法外之擧卿須禁飭也蓍東曰外間之議論不同或謂之不當冒膺或謂之不當違傲終無的論而且聞有實𧏮云矣上曰疾病之來容有可恕而若以抄選自居則豈成說乎古則三公六卿會同然後始爲書入當選人姓名啓下然後方以抄選待之或有官經南臺未入抄選者矣義苟可引則雖九違十違固無不可今何可諉以古例無端違逋乎蓍東曰如非大段引義則何敢屢違召命乎八十牌不進只有一人而已矣上曰凡方外儒疏受太學謹悉然後始可封章如係涉禁則伏闕下過三日政院筵稟招致疏儒曉諭還送已有定式而向日涉禁之疏儒伏閤三日政院依例招諭終不退去云此亦紀綱所關矣且聞吳翰源向因嚴敎待罪洞口內屛門云此亦唐突之甚矣蓍東曰重宰之待罪闕門者古或有之而不敢上達儒臣則或有待罪之例矣上曰靈城君朴文秀曾有待罪金吾之事而先朝以御將勿待罪爲敎矣蓍東曰向以輕囚中混放不當放之人有該承宣請罷之擧矣追聞事實則該曹以殺獄干連人置之輕囚秩故承旨則一遵輕囚放釋之敎盡爲放送云該曹旣置輕囚秩則亦無怪於承宣之混放而罷職之罰未免太過似合重推矣上曰殺獄干連之徒本獄成案前例置輕囚而旣有懸錄則混以輕囚放之罷職烏可已也又敎曰次對爲之蓍東曰前因魚面把守將李健秀書進冊子咸鏡道帥臣論理狀聞後有曾經道帥臣處問議稟處之命矣諸臣獻議同異不齊而其中甲山之烏梅江以西移屬三水三水之別害鎭移屬長津江界廢四郡之祥覇坪移屬厚州三水府之移邑魚面廟坡魚面神方之罷鎭等事㝡所緊要而重臣鄭民始爲北伯時遍巡三甲諸鎭堡詳知形便而一皆持難其言誠然然厚州旣不可不設鎭則祥覇坪姑令移屬然後可以通魚鹽之路而民人始得奠接在江界方爲無用之地則尤不必靳許厚州則陞爲獨鎭履歷僉使如法聖之例賦役獄訟使之專管祥覇坪則移屬厚州事分付于咸鏡平安兩道道帥臣處而其餘烏梅江別害鎭之移屬三水府之移邑廟坡魚面神方之罷置諸條稍待設鎭奠接開春後益加探察採訪道帥臣論理啓聞更爲稟處何如上曰依爲之鎭將以魚面把守將李健秀今日政令該曹擬入而民情必以鎭民而爲不若邑民依關西上土例爲屬邑別中營勿以鎭卒稱之爲可乎抑直設官府乎此亦當問之一端以此枚擧分付而諸臣收議後錄下送以備該道掌考可也出擧條蓍東曰此咸鏡監司趙尙鎮北兵使鄭觀采狀啓也以爲明川府所管在德堡處在高峯絶頂之上而土地犖确耕播無路泉源枯渴鑿飮難繼民不得聊生重之嵐霧風雨城堞公廨日致傾頹弓矢器械自至朽傷每當修補之時則必責土卒故擧懷渙散之心而至於舊基斜介洞則在於長白山下三大洞口卽舊日藩胡去來時要衝之地田土肥饒城池依舊人民旣多關隘亦緊移彼設此正合便當事係變通不敢擅便令廟堂稟旨分付矣在德堡宜移舊基之論其來久矣土地之沃瘠井泉之甘涸旣相懸城廨器械又有朽鈍堅利之殊而人民聚散隨而向背關防形便無甚緊歇則捨此就彼實合事宜依狀請許施舊城之修築官廨之移建待開春道帥臣往復相議從便措處竣事後更爲狀聞之意分付何如上曰依爲之出擧條上曰黃海監司金勉柱辭疏引義之事卿其指一稟奏可也蓍東曰儒臣朴載淳疏中文武近臣限十年勿擧論於藩邑之除者其意則可尙而其言則有弊蓋自昨年以後廓淸陰翳詿誤傳播之邪說旣有熒惑耳目之慮而疏語旣痛切新海伯又以疏後初除拜必欲被罪爲限云今姑許遞以示體下之意而此後同一地處之除外任者又何可每每曲循乎雖使金勉柱復拜他藩邑恐不可更爲撕捱矣上曰日前一提學闋服出仕後登筵也亦言其憤痛之狀如卿今奏矣堂疏中幾年之限雖不必硬定而卿等意見亦豈曰無所據海伯許遞事依爲之出擧條蓍東曰司僕內乘李海愚移拜承旨之後入改差草記而未下矣承旨今已遞差內乘之職復爲仍任何如上曰依爲之出擧條上命兵判進前敎曰諸臣之出入禁中如非年老秩高人則煖帽底兼着風遮揮項之屬曾有飭禁矣近聞抄啓文臣及翰注輩或有兼着者云騎曹何不禁之乎好仁曰臣曹另禁臣則未見兼着者矣上曰卿則兼着可也好仁曰臣曹禁之臣先犯之尤極不安矣上曰卿則秩高年老在所當着今日必兼着出去以示如卿者始可兼着可也又敎曰政院中亦有着之者乎羽晉曰臣於昨冬待罪騎堂時承此下敎嚴加禁飭故近來留意見之而未見兼着者矣上曰注書兼史中着之乎弘謙曰臣愚迷生疎不知有禁今日仕進時煖帽下着涼揮項纔入金虎門聞院吏言卽脫之矣上曰爾以幺麽小官不知小心何敢妄犯乎且聞家貧耳掩尙難況兼着乎仍命假注書李弘謙先汰後拿出榻敎又敎曰兵判捉致注書陪隷重棍十五度可也又敎曰近來耳掩甚多每於大朝會見之則大小官之貂鼠耳掩一齊着之此亦侈靡之一端也昔在先朝不御煖帽故朝士之着煖帽者絶小古有筵臣之入侍者不敢着煖帽而登筵故脫置階下小宦或相戲擲宮中至今傳說列聖崇儉之德有如是矣蓍東曰誠如聖敎矣昔之堂下官著煖帽者絶無翰注輩或値祁寒則借着於藥院掌務官矣上曰上樑文卿已留意乎蓍東曰臣方構思矣敎民始曰卿亦已做乎民始曰長樂卽漢宮號而未詳其取義故未及製之矣上曰奉壽堂卽奉慈宮祝岡之所長樂堂卽予所御之處以此命意可也又敎曰日寒如此舟橋守直能無弊端乎民始曰船人輩結幕守直故雖當寒別無弊矣上曰欄干則撤之而藏之乎民始曰以鐵物連結故不爲撤去以草席覆蓋之近聞爲風所捲多有露出處矣上曰向日內乘改差草記何爲以許遞書之乎許遞與改差隨其官秩而區別則似以改差爲請矣蓍東曰內乘李海愚方叨承宣故以許遞仰請矣上曰吏判之疏卿見之乎如是自引極爲過矣蓍東曰其疏臣未及見矣命禮判進前敎曰永禧殿親祭齋戒當爲幾日乎鍾顯曰散齋二日致齋一日矣上曰齋宿於何處乎鍾顯曰一日則宿於本司一日則宿於齋所矣上曰先朝覽五禮儀序例齋令條始有淸齋一宿之命與本儀注差殊矣蓍東曰曾前大享外無齋宿之事各於正寢散齋齋所致齋而自先朝始有大小享祀祭官齋宿之命矣上曰左副承旨入侍出榻敎命刑判進前敎曰無冤錄印出何當告完乎得臣曰今月內似可訖役矣敎悌東曰經書懸吐幾何爲之乎悌東曰其間爲日不多不能多爲之矣上曰卷卷懸吐各各相準一帙了當後微稟而出去數日休息更爲入來齊會爲之也命大臣備堂先退蓍東等退出命書傳敎曰今筵大臣諸臣聞筵敎之後可期家喩戶說豈可更煩辭敎乎先從兩大臣事立經陳紀領左相許免傳敎置之又命書傳敎曰筵諭想從僚相詳聽國耳公耳身不已有大臣之事也聞今筵之敎者在他大臣義不敢自有身已況卿等之今日所叨乎然而筵敎之本意旣如彼則出處之際尤宜爲卿等曲費周旋有足聽聞此個義理予豈不念到而筵敎悉之先遣史官傳予此意日寒若此待稍解日入侍事傳諭于領議政左議政命仁浩進前書禁府回啓判付訖命書傳敎曰領左相家遣承旨還傳命召上曰同副誰也羽晉曰金啓洛也上曰右副往傳也仍命下密匣上命書榻敎曰差祭及有實故學敎授改差今日政差出待下批牌招仍命退承史以次退出